Willelmus, Dei gracia Autissiod. episcopus, omnibus presentes litteras inspecturis, in Domino salutem. Notum fieri volumus quod, cum dilecti filii, capitulum Autissiodorense, querelas movissent nobili viro, Droconi de Melloto, super eo quod idem nobilis in terra capituli fulcas erigi fecerat, videlicet in quodam monticulo qui est inter Sanctum-Mauricium-Tyroaille, villam suam, et Egliniacum, villam capituli; tandem nobis mediantibus, et per dictum nostrum tunc se partes supposuerunt, hinc inde id ordinantibus, sepefatus nobilis fulcas, utpote in prejudicium capituli fecit auferri, et concessit ut fulcas ibi de cetero nec ipse levabit nec levari permittet a suis. In cujus rei memoriam presentes litteras notari fecimus, et sigilli nostri impressione muniri. Actum, anno Domini Mº CCº nono-decimo.